Suomalaiset pitävät tarpeellisena karenssiaikaa, kun merkittävässä tehtävässä oleva poliitikko siirtyy kesken vaalikauden muihin tehtäviin, kertoo Uutissuomalaisen teettämä kysely (siirryt toiseen palveluun).

Kyselyssä 76 prosenttia vastaajista oli karenssin kannalla, jos poliitikko siirtyy järjestön tai yrityksen palvelukseen kesken vaalikauden. Vain 11 prosenttia vastustaa karenssia, 13 prosenttia ei osaa kertoa kantaansa.

Karenssia kannattavat etenkin keskustan, vasemmistoliiton, SDP:n ja perussuomalaisten kannattajat. Eniten karenssiaikaa vastustavat kokoomuslaiset.

Kyselyyn vastasi viime viikolla tuhat suomalaista. Virhemarginaali on 3,1 prosenttiyksikköä suuntaansa.

Karenssikeskustelu sai tuulta taas alleen, kun eduskunta hyväksyi kokoomuksen kansanedustajien Sanna Lauslahden ja Outi Mäkelän eropyynnöt viime kuussa. Lauslahti siirtyy Lääketeollisuus ry:n toimitusjohtajaksi ja Mäkelä Nurmijärven kunnanjohtajaksi.